Title: ประกาศกรมการค้าต่างประเทศ เรื่อง การตรวจคุณสมบัติของสินค้าทางด้านถิ่นกำเนิดที่จะขอใช้สิทธิพิเศษทางด้านภาษีศุลกากร พ.ศ. 2549

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
การตรวจคุณสมบัติของสินค้าทางด้านถิ่นกำเนิด
ที่จะขอใช้สิทธิพิเศษทางด้านภาษีศุลกากร
พ.ศ.
๒๕๔๙

ตามประกาศกรมการค้าต่างประเทศ เรื่อง การตรวจคุณสมบัติของสินค้าทางด้านถิ่นกำเนิดที
จะขอใช้สิทธิพิเศษทางด้านภาษีศุลกากร พ.ศ. ๒๕๔๘ ได้กำหนดสินค้าตามพิกัดอัตราศุลกากรตอนที่
๒๕ ถึงตอนที่ ๙๗ ผู้ส่งออกจะต้องยื่นแบบขอรับการตรวจคุณสมบัติของสินค้าทางด้านถิ่นกำเนิด
เพื่อให้กรมการค้าต่างประเทศตรวจคุณสมบัติของสินค้าทางด้านถิ่นกำเนิดก่อนออกหนังสือรับรองถิ่นกำเนิดสินค้า
นั้น

เพื่อเป็นการอำนวยความสะดวกให้กับผู้ส่งออกและให้การตรวจคุณสมบัติของสินค้าทางด้านถิ่นกำเนิดเป็นไปด้วยความเหมาะสมยิ่งขึ้น
อาศัยอำนาจตามความในข้อ ๔ ของประกาศกระทรวงพาณิชย์ เรื่อง การออกหนังสือรับรองถิ่นกำเนิดสินค้าตามความตกลงทางการค้าระหว่างประเทศ
หรือการปฏิบัติทางการค้าระหว่างประเทศ พ.ศ. ๒๕๔๘ อธิบดีกรมการค้าต่างประเทศออกประกาศไว้
ดังนี้

ข้อ ๑  ให้ยกเลิกประกาศกรมการค้าต่างประเทศ เรื่อง
การตรวจคุณสมบัติของสินค้าทางด้านถิ่นกำเนิดที่จะขอใช้สิทธิพิเศษทางด้านภาษีศุลกากร
พ.ศ. ๒๕๔๘

ข้อ ๒  การตรวจคุณสมบัติของสินค้าทางด้านถิ่นกำเนิดก่อนการออกหนังสือรับรอง
ให้ผู้ส่งออกที่มีความประสงค์จะขอหนังสือรับรองถิ่นกำเนิดสินค้าเพื่อขอใช้สิทธิพิเศษทางด้านภาษีศุลกากรภายใต้ความตกลงทางการค้าระหว่างประเทศ
ยื่นเอกสารต่อกรมการค้าต่างประเทศ หรือหน่วยงานที่กรมการค้าต่างประเทศมอบหมายให้ตรวจคุณสมบัติของสินค้าทางด้านถิ่นกำเนิด
ดังนี้
๒.๑  สินค้าตามพิกัดอัตราศุลกากร ตอนที่ ๒๘ ถึงตอนที่
๒๙ ตอนที่ ๓๙ ตอนที่ ๔๒ ตอนที่ ๕๐ ถึงตอนที่ ๖๔ ตอนที่ ๖๙ ถึงตอนที่ ๗๐ ตอนที่ ๗๒ ถึงตอนที่
๗๓ ตอนที่ ๘๔ ถึงตอนที่ ๘๕ และตอนที่ ๘๗ ผู้ส่งออกจะต้องยื่นแบบขอรับการตรวจคุณสมบัติของสินค้าทางด้านถิ่นกำเนิด
เพื่อให้กรมการค้าต่างประเทศ หรือหน่วยงานที่กรมการค้าต่างประเทศมอบหมายตรวจคุณสมบัติของสินค้าทางด้านถิ่นกำเนิดก่อนออกหนังสือรับรองถิ่นกำเนิดสินค้า
๒.๒  สินค้าตามพิกัดอัตราศุลกากรนอกเหนือจากที่กำหนดไว้ในข้อ
๒.๑ ผู้ส่งออกสามารถยื่นคำขอหนังสือรับรองโดยรับรองว่าสินค้าตามที่ขอหนังสือรับรองถิ่นกำเนิดสินค้านั้นเป็นสินค้าที่ผลิตในประเทศไทยและผลิตถูกต้องตามหลักเกณฑ์การผลิตภายใต้กฎว่าด้วยถิ่นกำเนิดสินค้าที่กำหนดตามความตกลงทางการค้าระหว่างประเทศแทนแบบขอรับการตรวจคุณสมบัติของสินค้าทางด้านถิ่นกำเนิดในขณะยื่นขอหนังสือรับรองถิ่นกำเนิดได้

ข้อ ๓  ผลการตรวจคุณสมบัติของสินค้าทางด้านถิ่นกำเนิดในข้อ
๒.๑ ให้มีอายุ ๒ ปี นับแต่วันที่กรมการค้าต่างประเทศได้รับรองผลการตรวจสอบ ทั้งนี้
หนังสือแจ้งผลรับรองการตรวจสอบที่ระบุวันที่ก่อนวันที่ ๓๑ มีนาคม ๒๕๔๗ ที่ยังไม่หมดอายุ
ให้สามารถนำไปใช้ประกอบการยื่นขอหนังสือรับรองถิ่นกำเนิดสินค้าได้จนถึงวันที่ ๓๑ มีนาคม
๒๕๔๙

ประกาศนี้ให้มีผลใช้บังคับ ตั้งแต่บัดนี้ เป็นต้นไป[๑]

ประกาศ
ณ วันที่ ๑ มีนาคม พ.ศ. ๒๕๔๙
ราเชนทร์
พจนสุนทร
อธิบดีกรมการค้าต่างประเทศ

นันทนา/ผู้จัดทำ
๒  สิงหาคม  ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๘๒ ง/หน้า ๑๒/๒๗ กรกฎาคม ๒๕๔๙